27 หุ้นเล็กพริกขี้หนูราคาพุ่งเดือนสิงหาคม
เมื่อเดือนส.ค.ที่ผ่านมา บรรยากาศการลงทุนในหุ้นกลุ่ม mai เริ่มกลับมามีความครึกครื้นขึ้น หลังนักลงทุนกลับมาสนใจลงทุนในหุ้นขนาดกลางและขนาดเล็ก
เมื่อเดือนส.ค.ที่ผ่านมา บรรยากาศการลงทุนในหุ้นกลุ่ม mai เริ่มกลับมามีความครึกครื้นขึ้น หลังนักลงทุนกลับมาสนใจลงทุนในหุ้นขนาดกลางและขนาดเล็ก
11 ก.ย. 2563

เส้นทางนักลงทุน
เมื่อเดือนสิงหาคม 2563 ที่ผ่านมา บรรยากาศการลงทุนในหุ้นกลุ่มตลาดหลักทรัพย์ เอ็ม เอ ไอ (mai) เริ่มกลับมามีความครึกครื้นขึ้น หลังจากนักลงทุนกลับมาสนใจลงทุนในหุ้นขนาดกลางและขนาดเล็ก สวนทางกับหุ้นขนาดใหญ่ที่โดนเทขายทำกำไรออกมาให้เห็นเป็นระลอก
อย่างไรก็ตามการกลับเข้ามาลงทุนในหุ้นขนาดเล็กก็ยังเป็นการเข้าเก็งกำไรระยะสั้นเหมือนกับช่วงที่ผ่านมา แต่จะเล่นกันเป็นรอบยาวมากขึ้น เห็นได้จากภาพรวมของดัชนีตลาด mai ช่วงเดือนสิงหาคมที่ผ่านมาปรับตัวขึ้น 6.96 จุด หรือขึ้นไป 2.31% (วัดจากดัชนี mai ปิด 31 ก.ค. 2563 ที่ 301.40 จุด เทียบกับปิด 31 ส.ค. 2563)
จากนั้นเมื่อเจาะลึกมาเป็นรายตัวก็พบว่าจากหุ้นทั้งหมดในกลุ่ม mai ราว 171 ตัว มีราคาหุ้นปรับตัวขึ้นช่วงเดือนสิงหาคมราว 67 ตัว แต่ทางข่าวหุ้นธุรกิจขอนำเสนอหุ้นที่ราคาปรับตัวพุ่งแรงเปลี่ยนแปลงกว่า 10% ตลอดทั้งเดือนสิงหาคม…เนื่องจากหุ้นเหล่านี้กลับมามีความน่าสนใจสำหรับนักลงทุนมากขึ้น
สำหรับราคาหุ้นพุ่งแรงปรับตัวขึ้นกว่า 10% ช่วงเดือนสิงหาคมมีจำนวน 27 ตัว ได้แก่ MORE, AUCT, VCOM, UWC, HPT, TITLE, NPK, APP, MPG, 2S, MGT, LDC, PIMO, TPS, SPA, IP, ARIP, KWM, CHEWA, IRCP, ICN, AU, GTB, COLOR, MBAX, JKN และ DOD เป็นต้น
บริษัท มอร์ รีเทิร์น จำกัด (มหาชน) หรือ MORE เมื่อวันที่ 31 ก.ค. 2563 ราคาหุ้นปิด 0.39 บาท ขณะที่ 31 ส.ค. 2563 ราคาหุ้นปิด 0.93 บาท ราคาหุ้นปรับตัวขึ้น 0.54 บาท หรือขึ้นไป 138.46% ซึ่งเป็นเพียงการเข้าเก็งกำไรตามสัญญาณเทคนิคอยู่ในช่วงขาขึ้น
บริษัท สหการประมูล จำกัด (มหาชน) หรือ AUCT เมื่อวันที่ 31 ก.ค. 2563 ราคาหุ้นปิด 6.85 บาท ขณะที่ 31 ส.ค. 2563 ราคาหุ้นปิด 10.50 บาท ราคาหุ้นปรับตัวขึ้น 3.65 บาท หรือขึ้นไป 53.28% เนื่องด้วยมีปัจจัยบวกจากผลการดำเนินงานในช่วงไตรมาส 2/2563 ออกมาเติบโตอย่างแข็งแกร่ง นอกจากนี้ยังมีปัจจัยบวกต่อเนื่อง โดยคาดว่าผลประกอบการครึ่งหลังปี 2563 จะเห็นการเติบโตเด่นจากงวดเดียวกันของปีก่อน จากการปรับขึ้นค่าบริการ และจำนวนรถเข้าประมูลที่จะเพิ่มขึ้นต่อเนื่องตามทิศทาง NPL ที่ยังเป็นขาขึ้น ขณะเดียวกันปรับประมาณการกำไรปี 2563 ขึ้นเป็น 339 ล้านบาท (จากเดิม 264 ล้านบาท) และปรับกำไรปี 2564 ขึ้นเป็น 385 ล้านบาท (จากเดิม 264 ล้านบาท)
บริษัท วินท์คอม เทคโนโลยี จำกัด (มหาชน) หรือ VCOM เมื่อวันที่ 31 ก.ค. 2563 ราคาหุ้นปิด 3.18 บาท ขณะที่ 31 ส.ค. 2563 ราคาหุ้นปิด 4.84 บาท ราคาหุ้นปรับตัวขึ้น 1.66 บาท หรือขึ้นไป 52.20% เนื่องด้วยมีปัจจัยบวกจากผลการดำเนินงานไตรมาส 2/2563 ออกมาเติบโตโดดเด่น มิหนำซ้ำได้มีการประกาศจ่ายปันผลจึงทำให้มีการเข้าเก็งกำไร
บริษัท เอื้อวิทยา จำกัด (มหาชน) หรือ UWC เมื่อวันที่ 31 ก.ค. 2563 ราคาหุ้นปิด 0.04 บาท ขณะที่ 31 ส.ค. 2563 ราคาหุ้นปิด 0.06 บาท ราคาหุ้นปรับตัวขึ้น 0.02 บาท หรือขึ้นไป 50% เนื่องจากมีแรงผลักดันจากการประเมินลั่นปี 2564 พลิกเป็นกำไรหลังครึ่งแรกของปี 2563 ขาดทุนลดลง ขณะเดียวกันรับเงินจากการขายโรงไฟฟ้าชีวมวล และมีการลดต้นทุน
บริษัท โฮม พอตเทอรี่ จำกัด (มหาชน) หรือ HPT เมื่อวันที่ 31 ก.ค. 2563 ราคาหุ้นปิด 0.68 บาท ขณะที่ 31 ส.ค. 2563 ราคาหุ้นปิด 0.98 บาท ราคาหุ้นปรับตัวขึ้น 0.30 บาท หรือขึ้นไป 44.12% ซึ่งเป็นเพียงการเข้าเก็งกำไรตามสัญญาณเทคนิคอยู่ในช่วงขาขึ้น
บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เมื่อวันที่ 31 ก.ค. 2563 ราคาหุ้นปิด 1.82 บาท ขณะที่ 31 ส.ค. 2563 ราคาหุ้นปิด 2.60 บาท ราคาหุ้นปรับตัวขึ้น 0.78 บาท หรือขึ้นไป 42.86% เนื่องจากมีปัจจัยบวกจากแนวโน้มธุรกิจอสังหาริมทรัพย์ทางเลือกบนเกาะภูเก็ตหลังเปิดประเทศคาดว่าจะมีทิศทางที่ดีขึ้น เนื่องจากการที่ประเทศไทยมีการควบคุมสถานการณ์การแพร่ระบาดของไวรัสโควิด-19 ได้เป็นอย่างดีในอันดับต้น ๆ ของโลก ทำให้ต่างชาติมีมุมมองที่ดีและให้ความสนใจอยากกลับเข้ามาอาศัยในไทยมากขึ้น จึงเชื่อว่ากำลังซื้อของต่างชาติจะฟื้นตัวได้เร็วหลังจากมีการเปิดประเทศให้นักท่องเที่ยวเดินทางเข้าออกได้ตามปกติ
ขณะนี้บริษัทมีโครงการที่พร้อมขายและรอการเปิดขายอีกมูลค่ารวมราว 1 หมื่นล้านบาท โดยตั้งอยู่บนที่ดินที่มีศักยภาพสูง ไม่ว่าจะเป็นบริเวณหาดในยาง หาดบางเทา และหาดราไวย์ โดยเฉพาะหาดในยางซึ่งอยู่ห่างสนามบินนานาชาติภูเก็ตเพียง 5 นาที ทำให้มั่นใจว่าเมื่อทุกอย่างเริ่มคลี่คลาย ผลประกอบการจะกลับมาเติบโตอย่างก้าวกระโดดตามเป้าหมายที่ได้วางไว้
บริษัท นิวพลัสนิตติ้ง จำกัด (มหาชน) หรือ NPK เมื่อวันที่ 31 ก.ค. 2563 ราคาหุ้นปิด 11.50 บาท ขณะที่ 31 ส.ค. 2563 ราคาหุ้นปิด 16.40 บาท ราคาหุ้นปรับตัวขึ้น 4.90 บาท หรือขึ้นไป 42.61% ซึ่งเป็นเพียงการเข้าเก็งกำไรตามสัญญาณเทคนิคอยู่ในช่วงขาขึ้น
นอกจากหุ้นที่นำเสนอยังมีอีกหลายตัว นักลงทุนสามารถดูรายละเอียดการเปลี่ยนแปลงของราคาหุ้นได้ในตารางประกอบ
…
